Uz 15.08.2019. VSS prot. Nr. 30 48. § (VSS-824)

**Vides aizsardzības un**

**reģionālās attīstības ministrijai**

|  |
| --- |
| *Par Ministru kabineta noteikumu projektu "Grozījumi Ministru kabineta 2016. gada 13. decembra noteikumos Nr. 788 "Noteikumi par atkritumu savākšanas un šķirošanas vietām""* |

Tieslietu ministrija ir izskatījusi Vides aizsardzības un reģionālās attīstības ministrijas sagatavoto Ministru kabineta noteikumu projektu "Grozījumi Ministru kabineta 2016. gada 13. decembra noteikumos Nr. 788 "Noteikumi par atkritumu savākšanas un šķirošanas vietām"" (turpmāk – projekts) un atbalsta projekta virzību, izsakot šādus iebildumus:

1. Vēršam uzmanību uz to, ka Ministru kabinets ārējo normatīvo aktu var izdot tikai tādā gadījumā, ja likumdevējs likumā formulējis pilnvarojumu šāda akta izdošanai un noteicis pilnvarojuma robežas *(skat. Satversmes tiesas 2017. gada 29. jūnija sprieduma lietā Nr. 2016-23-03 16. punktu)*. Turklāt Ministru kabineta noteikumu saturam jāatbilst likumdevēja noteiktajam pilnvarojumam Ministru kabinetam. Ministru kabineta 2016. gada 13. decembra noteikumi Nr. 788 "Noteikumi par atkritumu savākšanas un šķirošanas vietām" (turpmāk – noteikumi) ir izdoti saskaņā ar Atkritumu apsaimniekošanas likuma (turpmāk – likums) 6. panta 5.punktu, kas noteic, ka Ministru kabinets nosaka atkritumu savākšanas un šķirošanas vietu veidus, prasības atkritumu savākšanas un šķirošanas vietu, kā arī bioloģiski noārdāmo atkritumu kompostēšanas vietu ierīkošanai un apsaimniekošanai. Līdz ar to noteikumos ir jāparedz atkritumu savākšanas un šķirošanas vietu veidi, prasības atkritumu savākšanas un šķirošanas vietu, kā arī bioloģiski noārdāmo atkritumu kompostēšanas vietu ierīkošanai un apsaimniekošanai. No likuma 6. panta 5.punktā ietvertā pilnvarojuma Ministru kabinetam neizriet tiesības noteikt, piemēram, projekta 8. punktā paredzētajā noteikumu IV1 nodaļā ietvertos nosacījumus vienotās atkritumu dalītās vākšanas tīmekļvietnes www.skiroviegli.lv uzturēšanai un lietošanai. Ievērojot minēto, lūdzam precizēt projekta saturu atbilstoši likuma 6. panta 5. punktā ietvertajam pilnvarojumam Ministru kabinetam.

2. Šobrīd spēkā esošo noteikumu 14. punkts paredz, ka pašvaldība nosaka tās administratīvajā teritorijā esošo savākšanas laukumu darba laiku, paredzot, ka apmeklētāju piekļuvi atkritumu savākšanas laukumam nodrošina vismaz 20 stundas nedēļā, tajā skaitā vismaz vienu dienu nedēļas nogalē (sestdien vai svētdien), kā arī vismaz vienu darba dienu līdz plkst. 19.00. No minētā regulējuma izriet, ka jau šobrīd tiek nodrošināta apmeklētāju piekļuve atkritumu savākšanas laukumam vismaz vienu dienu nedēļas nogalē (sestdien vai svētdien). Līdz ar to projekta 3. punktā paredzētā grozījuma mērķis ir neskaidrs. Ievērojot minēto, lūdzam precizēt projekta 3. punktā paredzēto grozījumu vai papildināt projekta sākotnējās *(ex-ante)* ietekmes novērtējuma ziņojumu (turpmāk – anotācija) ar atbilstošu skaidrojumu.

3. Vēršam uzmanību uz to, ka atbilstoši Ministru kabineta 2009. gada 3. februāra noteikumu Nr. 108 "Normatīvo aktu projektu sagatavošanas noteikumi" 3.2. apakšpunktam normatīvā akta projektā neietver normas, kas dublē augstāka juridiska spēka normatīvā akta tiesību normās ietverto regulējumu. Savukārt projekta 6. punktā paredzētajā grozījumā ietvertais regulējums daļēji dublē likuma 18. panta pirmajā daļā ietverto regulējumu. Ievērojot minēto, lūdzam precizēt projekta 6. punktā paredzētajā grozījumā ietverto regulējumu.

Vienlaikus vēršam uzmanību uz to, ka nav skaidrs, kas ir projekta 6. punktā paredzētajā grozījumā minētie normatīvie akti par atkritumu apsaimniekošanas atļaujas izsniegšanas un anulēšanas kārtību. Turklāt vēršam uzmanību uz to, ka Ministru kabineta noteikumu projekta tekstā atsauces uz citiem normatīvajiem aktiem raksta atbilstoši Ministru kabineta 2009. gada 3. februāra noteikumu Nr. 108 "Normatīvo aktu projektu sagatavošanas noteikumi" 3.7. apakšnodaļā noteiktajām prasībām. Ievērojot minēto, lūdzam precizēt projekta 6. punktā paredzēto grozījumu vai papildināt anotāciju ar atbilstošu skaidrojumu. Papildus lūdzam anotācijā norādīt iepriekš minētā normatīvā akta tiesību normu, no kuras izriet attiecīgais pienākums.

4. Lūdzam anotācijas I sadaļas 2. punktā skaidrot projektā ietvertā regulējuma mērķi un būtību *(Smiltēna A., Bloma I. Tiesību akta projekta ietekmes sākotnējā izvērtēšana. [B.v.]: Valsts kanceleja, 2014, 17. lpp.)*, necitējot projektā ietvertās normas, jo, piemēram, nav skaidrs, kādēļ projekta 1. punktā tiek paredzēts, ka atkritumu savākšanas laukuma apsaimniekotājs nodrošina visu veidu mājsaimniecībās radīto atkritumu pieņemšanu bez maksas, t.sk., bez maksas tiek pieņemtas četras nolietotas riepas no iedzīvotāja gadā. Kā arī ir nepieciešams skaidrojums, kas ir projekta 1. punktā paredzētajā grozījumā minētie visu veidu mājsaimniecībās radītie atkritumi.

Papildus vēršam uzmanību uz to, ka anotācijas I sadaļas 2. punktu aizpilda atbilstoši Ministru kabineta 2009. gada 15. decembra instrukcijas Nr. 19 ''Tiesību akta projekta sākotnējās ietekmes izvērtēšanas kārtība'' (turpmāk – instrukcija) 14. punktā noteiktajām prasībām.

5. No anotācijas IV sadaļas 1. punktā ietvertās informācijas izriet, ka vienlaikus ar projektu tiek izstrādāts Ministru kabineta noteikumu projekts "Grozījumi Ministru kabineta 2011. gada 13. septembra noteikumos Nr. 703 "Noteikumi par atkritumu apsaimniekošanas atļaujas izsniegšanas un anulēšanas kārtību, atkritumu tirgotāju un atkritumu apsaimniekošanas starpnieku reģistrācijas un informācijas sniegšanas kārtību, kā arī par valsts nodevu un tās maksāšanas kārtību"" un Ministru kabineta noteikumu projekts "Grozījumi Ministru kabineta 2016. gada 16. augusta noteikumos Nr. 546 "Noteikumi par minimālajām prasībām, kas iekļaujamas darba uzdevumā, pašvaldībai izraugoties sadzīves atkritumu apsaimniekotāju, un atkritumu apsaimniekošanas līgumu būtiskie nosacījumi"" un šiem projektiem ir jāstājas spēkā vienlaikus. Ne no projektā paredzētā regulējuma, ne no anotācijā ietvertās informācijas nav skaidrs, kā tas tiks nodrošināts. Ievērojot minēto, lūdzam precizēt projektā paredzēto regulējumu vai anotācijā ietverto informāciju.

Papildus lūdzam aizpildīt anotācijas IV sadaļas 1. punktu atbilstoši instrukcijas 54.2. apakšpunktā noteiktajām prasībām.

Vienlaikus izsakām šādus priekšlikumus:

1. Vēršam uzmanību uz to, ka noteikumu 3.1. apakšpunktā ir ietverta norāde par vārdkopas "sadzīves atkritumu dalītās savākšanas punkts" saīsinājuma "savākšanas punkts" lietošanu turpmākajā tekstā, noteikumu 3.2. apakšpunktā ir ietverta norāde par vārdkopas "šķiroto atkritumu savākšanas laukums" saīsinājuma "savākšanas laukums" lietošanu turpmākajā tekstā, noteikumu 3.3. apakšpunktā ir ietverta norāde par vārdkopas "atkritumu šķirošanas un pārkraušanas stacija" saīsinājuma "šķirošanas un pārkraušanas stacija" lietošanu turpmākajā tekstā, un noteikumu 3.4. apakšpunktā ir ietverta norāde par vārdkopas "būvniecības un būvju nojaukšanas atkritumu savākšanas laukums" saīsinājuma "būvniecības atkritumu savākšanas laukums" lietošanu turpmākajā tekstā. Ievērojot minēto, lūdzam precizēt projekta 2., 4., 5. un 6. punktā paredzēto grozījumu, lietojot noteikumu 3.1., 3.2., 3.3. un 3.4. apakšpunktā minēto saīsinājumu.

2. Vēršam uzmanību uz to, ka nav skaidrs, kas ir projekta 6. punktā minētie mājsaimniecībās radītie būvniecības atkritumi. Vienlaikus vēršam uzmanību uz to, ka likumā netiek lietots termins "mājsaimniecībās radītie būvniecības atkritumi". Likuma 8. panta pirmās daļas 1. punkta "b" apakšpunktā šie vārdi ir lietoti kā vārdkopas saīsinājums. Līdz ar to, ja noteikumos ir nepieciešams izmantot likumā lietoto saīsinājumu, noteikumos to nepieciešams attiecīgi atrunāt. Ievērojot minēto, lūdzam izvērtēt projekta 6. punktā paredzēto grozījumu un nepieciešamības gadījumā precizēt to vai papildināt anotāciju ar atbilstošu skaidrojumu.

3. Ievērojot, ka no projekta 7. punktā paredzētā grozījuma izriet, ka tajā ir ietverta atsauce uz Ministru kabineta 2018. gada 7. augusta noteikumiem Nr. 494 "Atkritumu pārvadājumu uzskaites kārtība", lūdzam svītrot projekta 7. punktā paredzētajā grozījumā vārdus "un to", jo tie ir lieki.

4. Vēršam uzmanību uz to, ka Ministru kabineta 2018. gada 17. oktobra rīkojuma Nr. 530 "Par Latvijas vides aizsardzības fonda administrācijas pievienošanu Valsts reģionālās attīstības aģentūrai" 3. punkts noteic, ka Valsts reģionālās attīstības aģentūra ir Latvijas vides aizsardzības fonda administrācijas funkciju, tiesību, saistību un prasību pārņēmēja. Ievērojot minēto, lūdzam precizēt anotācijas I sadaļas 2. punkta zemsvītras 2. atsaucē ietverto informāciju.

**Dokuments parakstīts ar drošu elektronisko parakstu un satur laika zīmogu.**

Valsts sekretāra vietnieka

tiesību politikas jautājumos p.i. K. Kuprijanova

I. Māliņa

Valststiesību departamenta

Administratīvo tiesību nodaļas juriste

67036910, Ilze.Malina@tm.gov.lv